VSL Sklep II Kp 17350/2020
Sodna praksa višjih sodišč, 2022-06-14

Boris G. Hrovat (preds.), Katarina Turk Lukan (poroč.), Igor Mokorel

sodna taksa - plačilni nalog za plačilo sodne takse - predlog za obročno plačilo sodne takse - pravočasnost predloga za obročno plačilo sodne takse - zavrženje predloga za obročno plačilo sodne takse - rok za plačilo sodne takse - začetek teka roka za plačilo sodne takse

Sodišče prve stopnje je pri presoji pravočasnosti vloženega predloga za obročno plačilo sodne takse prezrlo določbo tretjega odstavka 14. a člena ZST-1, po kateri rok za plačilo takse in rok za ugovor zoper že izdani plačilni nalog v primeru, ko sodišče predlogu za oprostitev, odlog ali obročno plačilo taks ne ugodi, začne teči naslednji dan po vročitvi sklepa o zavrženju ali zavrnitvi predloga. Upoštevajoč, da je je bil sklep Višjega sodišča v Ljubljani II Kp 17350/2020-49 z dne 18. 10. 2021 zasebnemu tožilcu vročen 29. 10. 2021 (povratnica na l. št. 117), je rok za vložitev predloga za obročno plačilo sodne takse pričel teči 19. 10. 2021 in je tako predlog zasebnega tožilca za obročno plačilo sodne takse, ki ga je vložil 8. 11. 2021 pravočasen.

Pritožbi se ugodi, izpodbijani sklep se razveljavi in se zadeva vrne sodišču prve stopnje v nadaljnji postopek.

1. Z uvodoma navedenim sklepom je sodišče prve stopnje predlog pooblaščencev zasebnega tožilca A. A. za obročno plačilo sodne takse zavrglo kot prepoznega.

2. Zoper sklep so pritožbo vložili pooblaščenci zasebnega tožilca iz vseh pritožbenih razlogov s predlogom, da Višje sodišče v Ljubljani pritožbi ugodi in dovoli obročno plačilo sodne takse v predmetnem postopku.

4. Sodišče prve stopnje je izpodbijano odločitev utemeljilo na podlagi okoliščine, da je zasebni tožilec plačilni nalog za plačilo premalo plačane sodne takse prejel 9. 2. 2021, zato je upoštevajoč 15 - dnevni rok, v katerem je dolžan plačati neplačano takso (četrti odstavek 95. člena Zakona o kazenskem postopku (ZKP)) predlog za obročno plačilo sodne takse, vložen dne 8. 11. 2021 ocenilo kot prepoznega in ga kot takega zavrglo.

5. Pritrditi je pritožbenemu stališču, da naj bi 15 dnevni rok za vložitev predloga za obročno plačilo sodne takse pričel teči z dnem, ko je bil sklep Višjega sodišča v Ljubljani II Kp 17350/2020-49 z dne 18. 10. 2021, s katerim je bila zavrnjena pritožba pooblaščencev zasebnega tožilca zoper sklep sodišča prve stopnje I K 17350/2020-45 z dne 4. 8. 2021, s katerim je naslovno sodišče zavrnilo predlog za oprostitev plačila sodne takse, vročen zasebnemu tožilcu.

6. Sodišče prve stopnje je pri presoji pravočasnosti vloženega predloga za obročno plačilo sodne takse prezrlo določbo tretjega odstavka 14.a člena ZST-1, po kateri rok za plačilo takse in rok za ugovor zoper že izdani plačilni nalog v primeru, ko sodišče predlogu za oprostitev, odlog ali obročno plačilo taks ne ugodi, začne teči naslednji dan po vročitvi sklepa o zavrženju ali zavrnitvi predloga. Upoštevajoč, da je bil sklep Višjega sodišča v Ljubljani II Kp 17350/2020-49 z dne 18. 10. 2021 zasebnemu tožilcu vročen 29. 10. 2021 (povratnica na l. št. 117), je rok za vložitev predloga za obročno plačilo sodne takse pričel teči 30. 10. 2021 in je tako predlog zasebnega tožilca za obročno plačilo sodne takse, ki ga je vložil 8. 11. 2021 pravočasen.

7. Glede na pojasnjeno je sodišče druge stopnje pritožbi pooblaščencev zasebnega tožilca ugodilo, izpodbijani sklep razveljavilo in zadevo vrnilo sodišču prve stopnje v nadaljnji postopek.

Zakon o kazenskem postopku (1994) - ZKP  - člen 95, 95/4

Zakon o sodnih taksah (2008) - ZST-1  - člen 14a, 14a/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.